Komisjoni määrus (EMÜ) nr 3164/89,

23. oktoober 1989,

millega sätestatakse kanepiseemnete suhtes kohaldatavate erimeetmete üksikasjalikud eeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 24. novembri 1988. aasta määrust (EMÜ) nr 3698/88, milles sätestatakse kanepiseemnete erimeetmed [1], eriti selle artikli 2 lõiget 3,

ning arvestades, et:

vastavalt nõukogu 29. mai 1989. aasta määruse (EMÜ) nr 1496/89 (milles sätestatakse kanepiseemnete puhul antava abi üldeeskirjad [2]) artiklile 2, peavad liikmesriigid kehtestama kontrollsüsteemi, mille abil oleks võimalik kontrollida, kas kanepiseemnekasvatusega hõlmatud ala, mille suhtes abitaotlus esitati, vastab külvatud ja koristatud saagile ning kas joovastavate ainete sisalduse suhtes kehtestatud nõuded on täidetud; selleks peavad kõik tootjad esitama abitaotlused, milles on esitatud teatav selliseks kontrolliks vajalik miinimumteave; tuleks sätestada, et selline kontroll viiakse läbi eelkõige kohapealse proovide kontrollimise teel ning selleks vaadatakse läbi piisavalt esinduslik arv taotlusi; samal eesmärgil tuleks täpsustada liikmesriikide poolt komisjonile esitatavad üksikasjad;

tuleks kehtestada erisätted, mida kohaldatakse siis, kui tootjad esitavad ebaõigeid andmeid;

käesoleva kava toimimise lihtsustamiseks tuleks sätestada, et liikmesriigid peavad kohaldama samasugust süsteemi, nagu on kehtestatud komisjoni 28. aprilli 1989. aasta määrusega (EMÜ) nr 1164/89, milles sätestatakse kiulina ja kanepi abi käsitlevad üksikasjalikud eeskirjad [3];

abi maksmiseks tuleks ette näha ühtsed sätted;

õigus kanepi jaoks abi saamiseks tekib kanepi tootmisel; teatava partii täpset tootmiskuupäeva on siiski väga raske määratleda; kogemused on näidanud, et tootmine lõpetatakse peaaegu täielikult hiljemalt iga aasta augustis; abikava ühtse toimimise tagamiseks peaks abisummade omavääringusse arvutamiseks kasutatav ümberarvestuskurss olema kõnealuse kuu lõpul kohaldatav kurss;

käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Käesolevas määruses tähendab "soovituslik saak" ühe hektari kohta saadud kanepiseemnete saaki, mis on kindlaks määratud konkreetseks majandusaastaks ühele või enamale homogeensele tootmispiirkonnale.

2. Soovitusliku saagi kindlaksmääramisel võetakse arvesse saake, mis esindavad liikmesriikide peamistes tootmispiirkondades sooritatud kohapealsete kontrollimiste käigus saadud üldist suundumust.

Sellist pistelist kontrollimist teostatakse põllumajandusettevõtetes tüüpilise protsendi alusel valitud kanepikasvatusega hõlmatud aladel, võttes arvesse nende alade geograafilist jaotust.

3. Vastavalt nõukogu määruse nr 136/66/EMÜ [4] artiklis 38 sätestatud korrale määratakse igal aastal pärast saagi koristamist kindlaks üks või mitu homogeenset tootmispiirkonda, võttes arvesse tootmistingimusi mõjutavaid tegureid ning võttes aluseks eelkõige need piirkonnad, mis on koristatud alade puhul tüüpilised.

Artikkel 2

1. Abi antakse ainult selliste alade puhul:

a) mis on tervikuna täis külvatud ja millelt on saak koristatud; ja

b) mille puhul on esitatud:

- külvipinnadeklaratsioon vastavalt komisjoni määruse (EMÜ) nr 1164/89 artiklile 5,

- abitaotlus vastavalt eespool nimetatud määruse artiklile 8 ja käesoleva määruse artiklile 3 ja

c) mille puhul on, olenemata käesoleva määruse artikli 5 lõikest 2, õigus saada nõukogu määruse (EMÜ) nr 1308/70 [5] artiklis 4 ettenähtud abi.

2. Iga liikmesriik annab abi üksnes oma territooriumil koristatud kanepiseemnete puhul.

3. Määruse (EMÜ) nr 1164/89 artiklit 7 ja artikli 8 lõike 1 teist lõiku ja lõiget 4 kohaldatakse abi andmiseks kanepiseemnete puhul.

Artikkel 3

1. Artiklis 2 osutatud abitaotlused peavad sisaldama vähemalt järgmisi andmeid:

a) ala, kust seemned on koristatud;

b) juhul kui deklarant on kanepi kupardanud, siis koristatud seemnete kogus ja nende seemnete ladustamise koht, või juhul kui need on müüdud või tarnitud, ostja perekonnanimi, eesnimi/eesnimed ja aadress ning tarnitud kogused;

c) juhul kui deklarant ei ole kanepit kupardanud, siis kanepivarte ladustamise koht, või kui kanepivarred on müüdud või tarnitud, ostja perekonnanimi, eesnimi/eesnimed ja aadress ning tarnitud kanepivarte kogused.

2. Kui abitaotlus ei sisalda lõikes 1 täpsustatud üksikasju, peab deklarant edastama need pädevatele asutustele abitaotluse esitamiseks kehtestatud tähtaja jooksul.

Artikkel 4

Abi suhtes kohaldatav ümberarvestuskurss on iga majandusaasta algusele järgneval 1. septembril kehtiv tasakaalustamiskurss.

Artikkel 5

1. Määruse (EMÜ) nr 1496/89 artiklis 2 sätestatud kontrollimiseks viivad liikmesriigid läbi kohapealseid kanepiseemne tavapäraste koristustöödega seotud pistelisi kontrolle. Sellist kontrolli teostatakse vähemalt 5 % abitaotluste puhul, võttes arvesse asjaomaste alade geograafilist jagunemist. Selle eesmärgiks on eelkõige kontrollida, kas kanep on kitkutud või lõigatud alles pärast seemnete täielikku valmimist.

Kui vähemalt 6 % puhul teostatud kontrollimistest ilmneb märkimisväärseid eeskirjadest kõrvalekaldumisi, teavitavad liikmesriigid sellest viivitamata komisjoni ja teatavad, milliseid meetmeid on võetud.

Liikmesriigid võivad kasvatajatelt nõuda mis tahes vajalikuks peetavate dokumentide esitamist.

2. Kui lõikes 1 ettenähtud kontrollimisel selgub, et ala, mille puhul abi taotletakse, on:

a) väiksem kui kontrollimisel kindlakstehtu, võetakse arvesse kindlakstehtud ala;

b) suurem kui kontrollimise käigus kindlakstehtu, võetakse siseriikliku õiguse ja punkti c sätetega ettenähtud sanktsioonide kohaldamist piiramata arvesse kindlakstehtud ala, millest lahutatakse taotluses märgitud ala ja kindlakstehtud ala vahe, välja arvatud juhul, kui asjaomane liikmesriik peab seda erinevust õigustatuks; viimasel juhul võetakse arvesse kindlakstehtud ala.

c) suurem kui kontrollimise käigus kindlakstehtu ja kui kõnealuse deklaratsiooni esitaja deklaratsioonides või taotlustes märgitud alasid on sama või eelmise majandusaasta jooksul vähendatud vastavalt määruse (EMÜ) nr 1164/89 artiklitele 7 või 8 või käesoleva lõike punktile b, lükatakse abitaotlus tagasi, välja arvatud juhul, kui asjaomane liikmesriik peab seda erinevust õigustatuks.

Liikmesriigid teatavad komisjonile käesoleva lõike alusel võetud meetmetest.

Artikkel 6

Tootjaliikmesriigid maksavad abi enne majandusaasta lõpule järgnevat 31. märtsi.

Artikkel 7

1. Enne iga aasta 15. veebruari teatavad tootjaliikmesriigid komisjonile alad, millelt saak on koristatud, esitatud abitaotlustes märgitud seemnekogused ja artikli 1 lõikes 2 osutatud pistelisel kontrollimisel saadud tulemused.

2. Tootjaliikmesriigid teatavad komisjonile alad, mille puhul abi on makstud, igal majandusaastal hiljemalt abi maksmise kuule järgneva kuu lõpuks.

Artikkel 8

Käesolev määrus jõustub päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1989/90. majandusaastast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. oktoober 1989

Komisjoni nimel

komisjoni liige

Ray Mac Sharry

[1] EÜT L 325, 29.11.1988, lk 2.

[2] EÜT L 148, 1.6.1989, lk 3.

[3] EÜT L 121, 29.4.1989, lk 4.

[4] EÜT 172, 30.9.1966, lk 3025/66.

[5] EÜT L 146, 4.7.1970, lk 1.

--------------------------------------------------